DECIZIA COMISIEI
din 4 octombrie 2007
privind măsurile de urgență care se aplică produselor pescărești importate din Albania și destinate consumului uman
[notificată cu numărul C(2007) 4482]
(Text cu relevanță pentru SEE)
(2007/642/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b),
întrucât:
(1)
În conformitate cu Regulamentul (CE) nr. 178/2002, obligatoriu trebuie adoptate măsurile necesare în cazul în care este evident că produsele alimentare importate dintr-o țară terță constituie un pericol grav pentru sănătatea omului sau animalelor ori pentru mediu, iar pericolul respectiv nu poate fi combătut în mod satisfăcător prin măsuri luate de statul (statele) membru (membre) în cauză.
(2)
În conformitate cu Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2), operatorii din sectorul alimentar au obligația de a asigura că limitele prevăzute pentru histaminele din produsele pescărești nu sunt depășite. Aceste limite, împreună cu metodele de prelevare a probelor și metodele analitice au fost stabilite prin Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (3).
(3)
O inspecție recentă a Comunității în Albania a arătat capacitatea redusă a autorităților albaneze de a efectua controalele necesare, în special pentru a detecta histamina în pește și produsele pescărești.
(4)
Nivelurile excesive de histamină din produsele pescărești reprezintă un risc major pentru sănătatea umană.
(5)
Este necesar să se adopte la nivel comunitar măsuri aplicabile importurilor de produse pescărești care pot fi contaminate, pentru a asigura o protecție uniformă și efectivă în toate statele membre.
(6)
Importurile în Comunitate de produse pescărești provenind de la speciile de pești asociate unui nivel ridicat de histamină nu sunt autorizate decât dacă se poate demonstra că au fost supuse, la origine, unui control sistematic pentru a verifica faptul că nivelul de histamine al acestora nu depășește limitele stabilite prin Regulamentul (CE) nr. 2073/2005.
(7)
Cu toate acestea, este necesară autorizarea temporară a importurilor de loturi care nu sunt acompaniate de rezultatele controlului la origine, cu condiția ca statele membre să demonstreze că loturile respective vor fi supuse verificărilor corespunzătoare la sosirea la granițele comunitare, pentru a verifica faptul că nivelul lor de histamină nu depășește limitele stabilite prin Regulamentul (CE) nr. 2073/2005. Această autorizare temporară trebuie limitată la perioada care ar permite autorităților albaneze să își construiască propriile dispozitive de control.
(8)
Regulamentul (CE) nr. 178/2002 instituie sistemul de alertă rapidă pentru alimente și hrana pentru animale, care trebuie utilizat pentru punerea în aplicare a obligației privind informarea reciprocă prevăzută la articolul 22 alineatul (2) din Directiva 97/78/CE a Consiliului (4). De asemenea, statele membre trebuie să informeze Comisia prin intermediul rapoartelor periodice conținând totalitatea rezultatelor analizelor din cadrul controalelor oficiale efectuate în ceea ce privește loturile de produse pescărești originare din Albania.
(9)
Prezenta decizie trebuie reexaminată având în vedere garanțiile oferite de Albania și rezultatele analizelor efectuate de statele membre.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Domeniu de aplicare
Prezenta decizie se aplică produselor pescărești obținute din pește aparținând familiilor Scombridae, Clupeidae, Coryfenidae, Pomatomidae și Scombresosidae importate din Albania și destinate consumului uman.
Articolul 2
Teste analitice pentru histamine
(1) Statele membre autorizează importul în Comunitate de produse menționate în articolul 1 numai în cazul în care sunt însoțite de rezultatele unui test analitic pentru histamine efectuat, înaintea expedierii, în Albania sau într-un laborator străin acreditat, care indică niveluri de histamine sub limita stabilită prin Regulamentul (CE) nr. 2073/2005. Aceste teste trebuie efectuate urmând metoda analitică și de eșantionare menționată în Regulamentul (CE) nr. 2073/2005.
(2) Prin derogare de la alineatul (1), statele membre autorizează importul de produse menționate la articolul 1 care nu sunt însoțite de rezultatele testelor analitice menționate la alineatul (1) cu condiția ca statele membre importatoare să demonstreze că fiecare lot din produsele respective este supus testelor pentru a verifica faptul că nivelul de histamină nu depășește limitele stabilite prin Regulamentul (CE) nr. 2073/2005. Aceste teste trebuie efectuate urmând metoda analitică și de eșantionare menționată în Regulamentul (CE) nr. 2073/2005. Autoritatea competentă plasează lotul în cauză sub control oficial, până în momentul în care rezultatele controlului sunt cunoscute.
Articolul 3
Rapoarte
Statele membre informează de îndată Comisia dacă testele efectuate în temeiul articolului 2 alineatul (2) indică niveluri de histamină pentru produsele pescărești ce depășesc limitele stabilite prin Regulamentul (CE) nr. 2073/2005.
Statele membre prezintă Comisiei un raport al tuturor testelor efectuate în temeiul articolului 2 alineatul (2).
Statele membre utilizează sistemul de alertă rapidă pentru alimentele și hrana pentru animale instituit prin Regulamentul (CE) nr. 178/2002 privind depunerea acestor informații și acestor rapoarte.
Articolul 4
Controlul cheltuielilor
Toate cheltuielile care decurg din aplicarea prezentei decizii sunt suportate de expeditor, de destinatar sau de agentul oricăruia dintre aceștia.
Articolul 5
Conformitatea
Statele membre comunică imediat Comisiei măsurile pe care le-au adoptat pentru a se conforma prezentei decizii.
Articolul 6
Perioada de aplicare
Prezenta decizie este revizuită în funcție de informațiile și garanțiile date de autoritățile albaneze și, dacă este necesar, de rezultatele unei vizite de verificare efectuate la fața locului de către experți comunitari.
Articolul 7
Destinatari
Prezenta decizie se adresează statelor membre.
Adoptată la Bruxelles, 4 octombrie 2007.